Δημιουργία, ξανά!

Ίδρυση

Στις 20 Οκτωβρίου, δημοσιοποιήθηκε η ανοικτή επιστολή που απέστειλε ο Θάνος Τζήμερος στη γερμανίδα καγκελάριο Άνγκελα Μέρκελ. Στις 23 Οκτωβρίου, πραγματοποιήθηκε η ιδρυτική ομιλία της δημιουργίας, ξανά! στον κινηματογράφο Δαναό στην Αθήνα. Στις 5 Νοεμβρίου, πραγματοποιήθηκε επαφή με προσωπικότητες του ευρύτερου δημοκρατικού χώρου, κατά τις οποίες από το κίνημα συμμετείχαν ο Θάνος Τζήμερος και ο Άγης Βερούτης. Στις 8 Δεκεμβρίου,  κατατέθηκαν στον Άρειο Πάγο τα δικαιολογητικά για την αναγνώριση της δημιουργίας, ξανά! ως επίσημου πολιτικού κόμματος.
Στα τέλη Ιανουαρίου, συνεχίστηκαν οι επαφές και οι ζυμώσεις στον ευρύτερο φιλελεύθερο-μεταρρυθμιστικό χώρο.

Ιδρυτική Συνδιάσκεψη

Αρχικά η ιδρυτική συνδιάσκεψη του κόμματος είχε οριστεί για την Κυριακή, 19 Φεβρουαρίου 2012, στο ξενοδοχείο Μεγάλη Βρετανία της Αθήνας, αναβλήθηκε όμως λόγω του συλλαλητηρίου που είχαν προκηρύξει για την ίδια ημέρα η ΓΣΕΕ και η ΑΔΕΔΥ.
Αντί αυτού, μέλη και φίλοι του κόμματος διαδήλωσαν στην πλατεία Συντάγματος, κρατώντας πορτοκαλί πανό.
Τελικά η ιδρυτική συνδιάσκεψη πραγματοποιήθηκε τρεις εβδομάδες αργότερα την Κυριακή, 11 Μαρτίου 2012, στο ξενοδοχείο Χίλτον της Αθήνας, όπου συμμετείχαν περί τα 900 άτομα από ολόκληρη τη χώρα και από το εξωτερικό.
Μαγνητοσκοπημένο χαιρετισμό απηύθυνε και ο ελληνικής καταγωγής Ευρωβουλευτής του Κόμματος των Ελευθέρων Δημοκρατών της Γερμανίας Γιώργος Χατζημαρκάκης.
Την ίδια ημέρα οι σύνεδροι εξέλεξαν Πρόεδρο τον Θάνο Τζήμερο και 33μελή Εθνική Επιτροπή.
Συνιδρυτές της δημιουργίας, ξανά! είναι το κόμμα των Δημοκρατικών, οι οποίοι προϋπήρχαν ως πολιτικό κόμμα από το 2009. Με απόφαση των συλλογικών τους οργάνων οι Δημοκρατικοί αποφάσισαν τη συμμετοχή τους στην ίδρυση του νέου κόμματος. Σύμφωνα με το καταστατικό της δημιουργίας, ξανά! η πολιτική ιστορία και παρακαταθήκη των Δημοκρατικών θεωρείται και δικό της κτήμα. Η συνεργασία των δύο πολιτικών δυνάμεων ξεκίνησε λίγους μήνες νωρίτερα μετά την ιδρυτική ομιλία του Θάνου Τζήμερου στον κινηματογράφο Δαναό στην Αθήνα, την Κυριακή, 23 Οκτωβρίου 2011.

Εκλογές Μαΐου 2012

Η δημιουργία, ξανά! συμμετείχε για πρώτη φορά σε βουλευτικές εκλογές με 214 υποψηφίους και ψηφοδέλτια σε όλες τις εκλογικές περιφέρειες της χώρας, χρησιμοποιώντας το σλόγκαν «πολιτική χωρίς πολιτικούς». Το κόμμα των Δημοκρατικών συμμετείχε στις εκλογές με τα ψηφοδέλτια της δημιουργίας, ξανά! με 44 υποψηφίους, μεταξύ των οποίων και ο πρόεδρός τους Θεόδωρος Πολυζωίδης, ως υποψήφιος στη Β΄ Αθηνών, καθώς και ο αναπληρωτής πρόεδρός τους, καθηγητής Αναστάσιος Τσάμης, ως επικεφαλής του ψηφοδελτίου επικρατείας. Η κεντρική προεκλογική ομιλία του κόμματος πραγματοποιήθηκε στην Παλλήνη Αττικής, την Παρασκευή, 4 Μαΐου 2012.
Το exit poll - που διενεργήθηκε από κοινού από πέντε εταιρείες δημοσκοπήσεων (ALCO, ΜΑRC, Metron Analysis, MRB και Οpinion) για λογαριασμό τεσσάρων τηλεοπτικών σταθμών (ALPHA, ANT1, MEGA και ΝΕΤ) - έδειξε ποσοστό από 1,9% έως 2,5%, το οποίο και επιβεβαιώθηκε από τα επίσημα αποτελέσματα.
Η δημιουργία, ξανά! έλαβε 2,15% (135.965 ψήφους), καταλαμβάνοντας την 11η θέση.  Το κόμμα κατάφερε να συγκεντρώσει ποσοστά άνω του 3% σε τέσσερις εκλογικές περιφέρειες: Λασιθίου 4,00%, Β' Αθηνών 3,77%, Α' Αθηνών 3,36% και Αττικής 3,02%. Αντίθετα, κατέγραψε το χαμηλότερo ποσοστό του στην εκλογική περιφέρεια Λέσβου με 0,84%.

Ευρωεκλογές 2014

Στις 24 Απριλίου 2014, η δημιουργία, ξανά! και η Δράση, ανακοίνωσαν τη δημιουργία του εκλογικού συνασπισμού Γέφυρες, ενώ παράλληλα την ίδια μέρα ανακοινώθηκαν οι υποψήφιοι του συνασπισμού των δύο κομμάτων, με την υποστήριξη του ALDE
Στις Ευρωεκλογές του 2014, οι «Γέφυρες» έλαβαν 51.542 ψήφους και ποσοστό 0,91%, χωρίς να καταφέρει να εκλέξει ευρωβουλευτή για την επόμενη πενταετία.

Έμβλημα

Το έμβλημα του κόμματος περιλαμβάνει το όνομα «δημιουργία, ξανά!» γραμμένο με μικρά γράμματα και μία εικαστική σύνθεση με τέσσερις αποκλίνουσες λωρίδες διαφορετικού πλάτους σε πορτοκαλί και κίτρινο χρώμα που προσομοιάζουν, σύμφωνα με το κόμμα με πίδακα νερού ή/και το σύμβολο της νίκης ή/και φυτό που αναπτύσσεται. Συμβολίζει, πάλι σύμφωνα με το κόμμα, άνοδο, ανάταση, ανάπτυξη και δημιουργία.